की थिक मिथिला ? ? ?
 . . . . . . . . . . . . . . . . . . . . के छथि मैथिल ? ? ?
 "दरभंगा प्राचीर" केर एक गोट भाग जकरा "यूरोपिय गेस्ट हाउस" कहल जाइत अछि - मिथिलाक नञि अपितु विश्व धरोहरि होयबाक योग्यता रखैछ । स्मारक थिक मिथिलाक गौरवशाली इतिहासक ।
 की थिक मिथिला ? के छथि मैथिल ? हम कहैत छी ओरहि सँ ।
 मिथिलावासी सुनह पिहानी, हम कहैत छी तोरहि सँ । ।
 वास्तव मे की थिक मिथिला आ के छथि मैथिल - ई प्रश्न हर मिथिलावासी अपना आप सँ पूछि रहल छथि आ अथक प्रयासक बादो सोझ - सोझ उतारा नहि भेटि रहल छन्हि । एहि सोझ प्रश्नक बहुत सोझ उत्तर थिक जकरा किछु "अज्ञात मिथिला विरोधी शक्ति" सभ ओझड़ी लगा देने अछि आ ओझड़ी तेना ने लटपटायल अछि जे एहि मकरजाल सँ निकलबाक प्रयास मे मैथिल लोकनि स्वयं आओरो ओझड़ायले जा रहल छथि । एहि अत्यन्त सोझ प्रश्नक बहुतहि सोझ सन उत्तर रखबाक प्रयत्न हम आइ एहि ठाम कऽ रहल छी ।
 पुराण सभ मे वर्णित राजा मनुक पौत्र, इक्ष्वाकु वंशी "निमि" अयोध्या सँ आगाँ बढ़ि शालिग्रामी (गण्डक) नदी केँ टपि कऽ एक टा राज्यक स्थापना कयलन्हि जकर राजधानी "जयन्तपुर" छल । इएह "निमि" किछु कारणवश (एकर कारण पर प्रकाश देनिहार कम सँ कम ३ टा कथा पुराणादि मे वर्णित अछि) "विदेह" कहओलन्हि आ आगाँ हिनकर उत्तराधिकारी सभ केँ सेहो "विदेह" वा "वैदेह" (विदेहक वंशज) कहि कऽ सम्बोधित कयल गेल । राजा केँ पिता सदृश मानबाक कारणेँ वा पिता समान राज्यक देखभाल करबाक कारणेँ हिनका "जनक" उपाधि सेहो देल गेल - जे कि बादक सभ विदेहवंशी राजा लोकनिक उपाधि वा पर्याय बनल रहल । एहि प्रकारेँ "निमि जनक" सेहो हिनकहि नाम छल । हिनकहि वर्णन शतपथ ब्रह्मण मे "विदेघमाथव" नाम सँ भेटैछ कारण दुनु गोटे एक्कहि भू - भाग पर राज करैत छलाह आ दुनु गोटेक पुरोहित "ब्रह्मर्षि गौतम" छलथिन्ह । हिनकहि नाम पर एहि राज्यक नाँव "विदेह" पड़ल ।
 बाद मे "निमि जनक" केर पुत्र "मिथि जनक" विदेह साम्रज्यक राजा भेलाह आ विदेहक राजधानी वा अन्तःपुर केर नाम जयन्तपुर सँ बदलि कऽ हुनिकहि नाम पर "मिथिलापुरी" या "मिथिला नगरी" पड़ि गेल । बाद मे "मिथिला" केर अर्थ प्रसार भेल आ ओ विदेहक पर्याय बनि समस्त "विदेह" साम्राज्यक द्योतक बनल । एहि प्रकारेँ "विदेह" राज्यक दोसर नाम "मिथिला" भेल । अन्तःपुर केर नाँव "मिथिलापुरी" या "मिथिला नगरी" सँ बदलि कऽ "जनकपुर" या "जनकपुरी" भऽ गेल । ई घटना गवाह थिक जे प्रजाक बीच मिथि जनक अपन पिता निमि जनक सँ बेशी प्रतिष्ठित भेलाह ।
 "निमि जनक" व जनक राजवंशक सभ राजा लोकनि प्रकाण्ड विद्वान रहथि - मात्र धर्मशास्त्रे नहि अपितु ओहि समयक अन्यान्य सभ विधाक । आयुर्वेदक आठ अंग मे सँ एक अंग "शालाक्य तन्त्र" कहबैछ, जाहि मे उर्ध्वजत्रुगत अंग (Supra clavicular organs = ears, eyes, nose, throat, brain & teeth = modern ENT + Opthalmology + Dentistry + Encephalon) सभक चिकित्सा व शस्त्रकर्म अबैत अछि । निमि जनक आयुर्वेदक एहि शाखा केर प्रणेता वा जनक (Father Of The SHĀLĀKYA TANTRA) मानल जाइत छथि । एहि विषय पर हुनक लिखित ग्रण्थ "वैद्यसन्देहभञ्जन" एखन अप्राप्य अछि पर सुश्रुत संहिता आदि आयुर्वेदक ग्रण्थ सभ मे ओहि ग्रण्थक संदर्भित अंश सभ भेटैछ ( ई सन्दर्भ सभ एहि बातक प्रमाण थिक कि "जनक" कोनो मिथक वा महाकाव्यक काल्पनिक पात्र नञि छलाह । मिथिलाक अस्तित्व केँ मात्र बौद्ध साहित्य मे वर्णित महाजनपद सभक काल सँ मानचित्र पर देखायब आ ओहि सँ पहिने नञि देखायब सरासर बदमाशी थिक ) । बाद मे "कराल जनक" धरि ई परम्परा चलैत रहल आ कराल जनकक किछु विचार वैभिन्यक चर्च सेहो सुश्रुत संहिता आदि मे भेटैत अछि ।
 श्री जानकी (सीता / सिया / वैदेही) जन्मभूमि - उर्विजा कुण्ड - सीतामढ़ी । जतए हऽर चलओला पर धरती सँ "सीता" नामक रत्न बहार भेलीह ।
 जनक राजवंशक आन प्रमुख वा उल्लेखनिय राजा रहथि "सिरध्वज जनक" (सीताजी आ माण्डवीजीक पिता), "कुशध्वज जनक" ( सीताजीक पित्ती आ उर्मिलाजी आ श्रुतिकिर्त्तिजीक पिता, ओ राजा नञि रहथि), "कृति जनक", "कीर्त्ति जनक", "बहुलाश्व जनक" (महाभारतक समयक) आ "कराल जनक" । "कराल जनक" केर विचारधारा पुर्ववर्ती जनक लोकनि सँ साम्य नञि रखैत छल तेँ प्रायः हुनक नामक संग शास्त्र सभ मे जनक प्रत्यय / उपाधि नहि भेटैछ - सिर्फ "कराल" नामोल्लेख भेटैछ । ओ अपन कुकृत्यक कारणेँ राज्यच्युत आ निर्वासित भेलाह ।
 जनक राजवंशक समाप्तिक बाद "मिथिला" बहुतहि छोट - छोट इकाई सभ मे बँटि गेल - एहि मे सँ हरेक भाग स्थानीय जनसमूह द्वारा चुनल गेल "गण" (स्थानीय निर्वाचित राजा) द्वारा शाशित छल - एहि प्रकारक व्यवस्था "गणतन्त्र" कहल गेल । ई विश्व पटल पर अपना तरहक प्रजातण्त्र / जनतन्त्र / गणतन्त्र केर पहिल व्यवस्था छल । यद्यपि ई विभाजित भू - भाग वा इकाई सभ अलग - अलग गण वा स्थानीय राजा सभ सँ शाशित छल तथापि "मगध" सँ चलि रहल शीतयुद्धक कारणैँ सैन्य व सामरिक स्तर पर एकजुट छल (ठीक ओहिना जेना कि पहिनुका सोवियत संघ छल वा एखन संयुक्त राज्य अमेरिका वा भारतिय गणतन्त्र संघ वा यूरोपिय संघ अछि) । एहि प्रकारेँ मिथिला वा विदेह राज्यक स्थान एक संघ वा महासंघ लऽ लेलक, जकर नाम राखल गेल "वज्जि महासंघ / बज्जि महासंघ / बज्जि महाजनपद / वज्जि महाजनपद" । तेँ एहि प्रकारेँ "वज्जि वा बज्जि" विदेह वा मिथिला केर पर्यायी नाँव भेल, परस्पर पृथक राज्य नञि ।
 "वैशाली" स्थित "विश्व शान्ति स्तूप" जे कि "अजातशत्रु" द्वारा शीतयुद्ध मे भेल पराजयक परिचायक छी ।
 बज्जि महासंघ मूलतः मिथिला केर विखण्डन सँ बनल "मैथिल लघु राज्य" वा "मैथिल लघु जनपद" सभक सामुहिक संघ छल जाहि मे नेपालक एक - आध टा "अमैथिल लघु राज्य" सभ सेहो सम्मिलित भेल ।
 "वैशाली" मिथिलाक विखण्डन सँ बनल उपरोक्त "मैथिल लघु राज्य" सभ मे सँ एक छल । ओहि समय मे लुम्बिनी वा लिच्छवी (नेपाल) सँ वैशाली धरि एक गोट राजमार्ग छल जे बीच मे कुशीनगर आ श्रावस्ती सँ होइत जाइत छल । चुकि "महात्मा बुद्ध" एहि राजमार्ग सँ बहुधा आबैत - जाइत छलाह तेँ तत्कालीन बौद्ध साहित्य मे बज्जि महाजनपदक आन घटक राज्य सभक उल्लेख नञि भेटैछ जखन कि एहि जनपद सँ वैशालीक उल्लेख पर्याप्त रूपेण भेटैछ । ओहुना बज्जि महाजनपदक प्राचीन शहर "जनकपुर" तऽ पहिनहि सँ अपन वैभवक लेल विश्वविख्यात छल पर बज्जि महाजनपदक समय वैशाली नऽव शहर छल जे वैभव परिपुर्ण भेल, आ नऽव वस्तुक चर्च स्वभाविकहि तेँ वैशालीक विशेष उल्लेख । एकर अतिरिक्त, वैशाली मगध सँ बज्जि महासंघ मे प्रवेश करबाक द्वारि छल । एतहि सँ अजातशत्रु - शीतयुद्ध मे जयचन्दक भूमिका मे ठाढ़ि आम्रपाली द्वारा - अभेद्य बज्जि महासंघ मे प्रवेश पओलक । तत्कालीन साहित्य मे वैशालीक विशेष चर्चा होयबाक ईहो एक टा मुख्य कारण थिक । (बहुधा इतिहासदर्शक मानचित्र इएह महाजनपदकालीन "विदेह" केँ "मिथिला वा विदेह" रूप मे चित्रित करैत अछि, जे कि अत्यन्त भ्रामक थिक आ निन्दनिय थिक । बज्जि महासंघक समय मे एहि महाजनपदक मध्यवर्ती भाग "विदेह" कहबैत छल पर ई सम्पुर्ण "विदेह वा मिथिला" केर द्योतक नञि । एहि समय केर सन्दर्भ देखा कऽ ई भ्रम उत्पन्न कएल जाइत अछि कि "वैशाली" आ "मिथिला" हमेशा सँ अलग क्षेत्रक परिचायक थिक - जे कि सर्वथा अनुचित, निन्दनिय आ अग्राह्य थिक । बज्जि महासंघक सभय मे छोट - छोट हरेक इकाई (गण) केँ किछु ने किछु नाम देल गेल छल, जाहि मे विदेह आ वैशाली अलग अलग क्षेत्र / इकाई / गण केर नाम छल । पर इतिहास मे आओरो पाछाँ गेला पर, जनक राजवंशक समय मे, ज्ञात होइछ कि "विदेह" वा "मिथिला" "वैशाली सहित" तथाकथित सम्पुर्ण भू - भाग केँ निरूपित करैछ । तेँ मानचित्र मे "विदेह" नाम सँ "वैशाली रहित" क्षेत्रक निरूपण अग्राह्य व भ्रामक थिक । )
"हर्षवर्धन" केर समकालीन वा किछु पुर्ववर्ती आ परवर्ती समय मे राज्यक केँ "भुक्ति" कहल जाइत छल । एहि समय मे मिथिला प्रदेश केँ "तीरभुक्ति" कहल जाइत छल । तीरभुक्तिक अर्थ अछि ओ भुक्ति / राज्य जे नदीतट सँ घेड़ल हो - आ सर्वविदित अछि कि मिथिला तीन कात सँ नदी सँ घेड़ायल अछि - पूब दिशि कोशी (कोसी) व सहयोगी नदी (tributaries) सभ, पच्छिम दिशि गण्डक (शालिग्रामी) व ओकर सहयोगी सदी (tributaries) सभ तथा दक्षिण दिशि गंगा नदी । "तीरभुक्ति" तत्सम् शब्द थिक, जकर तद्भव स्वरूप "तिरहुत" भेल ।
 एहि प्रकारेँ, मिथिला, विदेह, बज्जि / वज्जि, तीरभुक्ति आ तिरहुत - ई पाँचो नाँव एक्कहि भू भागक परिचायक थिक आ परस्पर पर्यायवाची थिक । एहि पाँचो नाँव मे ओतबहि समानता वा भिन्नता अछि जतेक कि आर्यावर्त, भारत, हिन्दोस्ताँ, हिन्दुस्तान व इण्डिया मे थिक । . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . आओर एहि तरहेँ जँ मिथिला, विदेह, बज्जि / वज्जि, तीरभुक्ति आ तिरहुत पर्यायवाची भऽ एक्कहि भू - भाग / क्षेत्र / प्रदेश केँ निरूपित करैछ, तऽ मैथिली, बज्जिका, वज्जिका आ तिरहुतिया अलग - अलग भाषा कोना भऽ गेल ? ? ? ? ? ? ? ? ? ? ? ? ? ? ? वास्तव मे ई चारू नाँव एक्कहि भाषा केर पर्यायी नाँव थिक आ ओ भाषा अछि "मिथिला - भाषा" वा "मैथिली" ।
 पाल राजवंशक समय मे निर्मित विश्वप्रशिद्ध "विक्रमशिला विश्वविद्यालय" केर भग्नावशेष (सम्प्रति भागलपुर जिला मे अवस्थित) ।
 "अंग प्रदेश / चम्पा" ऐतिहासिक रूपेँ कहियो मिथिला मे समेकित छल वा नहि तकर वर्णन नहि भेटैछ । महाभारत काल मे कौरवक उपनिवेशक रूप मे एकर चर्च भेटैत अछि जकरा दुर्योधन "दानवीर कर्ण" केँ दान स्वरूप मे देलक आ तहिया सँ कर्ण "अंगराज कर्ण" कहओलाह । जानकारी भेटैत अछि कि समकालीन मिथिला मे जनक राजवंश स्थापित छल जकर राजा "बहुलाश्व जनक" छलाह आ मिथिला व हस्तिनापुर केर बीच मैत्री सम्बन्ध छल तेँ ओ पहिने पाण्डु (पाण्डव नहि) तथा बाद मे कौरवक संग युद्ध कयने छलाह । एहि मैत्री सम्बन्धक करणेँ, कौरवक उपनिवेश रहितहुँ सम्भवतः अंग आ मिथिला मे मैत्री सम्बन्ध रहल होयत - आ तेँ सांस्कृतिक व भाषायी समानता रहल होयत । "पाल राजवंशक" शाशनकाल मे एहि ठाम विश्वविख्यात "विक्रमशिला विश्वविद्यालय" केर निर्माण भेल । यद्यपि भौगोलिक स्थितिक कारण बीच - बीच मे मगध सँ सेहो कमोबेश प्रभावित होइत रहल तथापि मिथिला सँ एहि प्रदेशक सांस्कृतिक व भाषायी साम्य बनल रहल । "चौरचन / चौठचन्द्र" आ "सामा - चकेबा" मिथिलाक विशिष्ट पावनि थिक जे भारत मे आओर कतहु नञि मनाओल जाइत अछि पर तथाकथित अंग - प्रदेश मे मिथिले जेकाँ मनाओल जाइत अछि ।
 "सामा - चकेबा" नामक ई पावनि मात्र मिथिला वा मैथिल संस्कृतिक विशेषता थिक । तहिना "चौरचन (चौठ - चन्द्र)" पावनि सेहो ।
 किछु लोक एहि प्रदेशक भाषा "अंगिका" केँ अलग भाषा (Separate language) मानैत छथि तऽ किछु लोक हिन्दीक बोली (Dialect of Hindi) । जँ अंगिका बोली थिक तऽ ओ हिन्दीक बोली कथमपि नञि - ओ मैथिलीक बोली भऽ सकैत अछि, हिन्दीक बोली होयबाक तऽ कोनो आधारहि नञि थिक । प्रशिद्ध भाषाविद् स्व॰ सर जॉर्ज अब्राहम ग्रियर्शन अंगिकाक वर्णन "छिका - छिकी" नामक मैथिलीक बोलीक (Dialect of Maithili) रूप मे कयलन्हि अछि । मात्र एहि प्रकारक ऐतिहासिक अस्थिर सीमारेखा मिथिला आ अंग प्रदेश मे अलग - अलग भाषा होयबाक आधार नहि भऽ सकैछ । जँ से रहैत तऽ आधुनिक महराष्ट्र मे कम सँ कम चारि अलग - अलग भाषा रहैत कारण विदर्भ, खानदेश, मराठवाड़ा आ पच्छिमी महाराष्ट्र इतिहास मे कहियो अलग - अलग सेहो रहल अछि । तेँ भारतक उपरोक्त प्रदेश (मिथिला आ अंग) ओ नेपालक मिथिला केर भाषा एक्कहि थिक "मिथिला - भाषा" वा "मैथिली" ।
 वास्तव मे अंग्रेजी शासनकाल मे (सन् 1875 ई॰ मे) "बाँटू आ राज करू नीति" (Divide & Rule Policy) केर अनुसारेँ सम्पुर्ण "तिरहुत / मिथिला" प्रदेश केँ गलत ढंग सँ दू भाग मे बाँटल गेल, जकर नाँव पड़ल - मुजफ्फरपुर डीविजन आ दरभंगा (दड़िभंगा) डीविजन । ओहि समयक दरभंगा (दड़िभंगा) डीविजन मे आधुनिक दरभंगा, मधुबनी, समस्तीपुर, सहरसा, सुपौल, मधेपुरा, बेगूसराय पुर्णिञा आ पुबरिया मिथिलाक शेष सभ जिला अबैत छल । ओहिना मुजफ्फरपुर डीविजन मे आधुनिक मुजफ्फरपुर, सीतामढ़ी, वैशाली, शिवहर, पुबारी आ पछबारी चम्पारण अर्थात् पछबरिया मिथिला आबैत छल । मुजफ्फरपुर डीविजन मे भोजपुरी भाषी आधुनिक तीन जिला सीवान, सारण (छपरा) आ गोपालगंज सेहो राखल गेल । एतहि सँ मिथिला आ मैथिली केर प्रति भ्रम आ मिथिला - मैथिली केर क्षेत्रक अतिक्रमणक प्रयास शुरू भेल ।
 एहि समय मे अंग्रेज नीति निर्माता लोकनि मिथिला आ मैथिली केँ तोड़बाक - फोड़बाक बीया रोपलन्हि । दुष्प्रचार कयल गेल कि दरभंगा (दड़िभंगा) डीविजन केर लोक सभ "मैथिली" बजैत छथि आ मुजफ्फरपुर डीविजन केर लोक सभ "तिरहुतिया / बज्जिका" बजैत छथि । बाद मे एहि अनुसारेँ मुजफ्फरपुर डीविजन केर नाँव तिरहुत डीविजन राखि देल गेल । जे तिरहुत आ बज्जि, मिथिला केर पर्यायी नाँव छल तकरा मिथिला केर प्रतिद्वंदी नाँव बना देल गेल आ नव भाषा तिरहुतिया गढ़ि देल गेल । बाद मे, भारतक आजादी केर समय आ आजादी केर बाद तिरहुतिया नामक भाषा केर असरि समाप्त होइत देखि एकरहि एक नऽव नाँव गढ़ल गेल बज्जिका / वज्जिका - जे बज्जि वा वज्जि समस्त मिथिलाक परिचायक छल ओकरा जबरदस्ती केवल वैशाली आ लिच्छवी धरि सीमित कऽ देल गेल ।
 एहि सभ उठा - पटक केर बीच एक गोट उदार तटस्थ विद्वान भाषाविद् "सर जॉर्ज अब्राहम ग्रियर्सन" केर आगमन आ कार्य - कलाप भारत मे भेल । ओ अपन महान काज "भारतक भाषा सर्वेक्षण" पूरा कयलन्हि आ मैथिली केँ एकटा स्वतन्त्र, सजीव भाषाक रूप मे प्रतिष्ठित कयलन्हि, जकर की बहुतहि बोली अछि । यद्यपि प्रारम्भ मे ओहो थोड़ेक भ्रमित भेलाह आ मैथिली केँ "बिहारी" नामक भाषाक एकटा बोली मानि बैसलाह । पर जल्दिअहि हुनिका बुझि पड़लन्हि कि मैथिली केँ बिहारी केर अन्तर्गत एकटा बोली मात्र मानक भयंकर गलती थिक । ओ बंगाली, उड़िया आ असमिया भाषाक सर्वेक्षणक भूमिका मे अपन एहि गलती केँ मानलन्हि आ मैथिली केँ स्वतन्त्र, सजीव भाषा स्वीकार कएलन्हि । बाद मे ओ बहुत दिन धरि मधुबनी जिला मे कार्यरत छलाह (आधुनिक गिलेशन बजार हुनिकहि नाम पर अछि) आ मैथिली केर व्याकरण विषयक अध्ययन आ लेखन सेहो कएलाह । सर ग्रियर्सन मैथिली केँ तत्कालीन बिहारक राजभाषा केर रूप मे अनुमोदित कएने छलाह । परन्तु ओहि समय स्वतन्त्रता संग्रामक समय छल आ सर ग्रियर्सन एहि प्रस्ताव केँ गलत रूप मे देखल गेल । मैथिल लोकनि सेहो देशहित मे एहि पर जोर नहि देलन्हि आ हिन्दीअहि केँ राजभाषा स्वीकार कएलन्हि - मोन मे आश रहन्हि कि देश स्वतन्त्र भेलाक बाद पुनः मैथिलीक स्थान लेल बात कयल जायत । आ से कोनो बेजाए विचार नहि छल (सन्दर्भ देखू - http://www. lisindia. net/Maithili/Maith_lang. html ) ।
 देश स्वतन्त्र भेल, भाषायी आधार पर राज्य बनाओल गेल पर दुर्भाग्यवश मिथिला केर कोनहु चर्च नहि । एतबहि नहि मैथिल केँ परस्पर लड़एबाक आ मैथिली केँ क्षिन्न - भिन्न कए नामो - निशान मेटएबाक व्यवस्था कएल गेल । मिथिला रज्य के कहइए, मैथिली केँ नहिञे साहित्य अकादमी मे स्थान देल गेल आ नहिञे आठम अनुसुची मे । मैथिली केँ जबरदस्ती हिन्दीक बोली केर रूप मे घोषित करबाक असफल परन्तु जीतोड़ प्रयास भेल । अंग्रेज नीतिज्ञ लोकनिक रोपल मिथिला आ मैथिलीक विखण्डन ओ विभाजनक बीया सुखायल नहि । भारतक स्वतन्त्रताक बाद किछु "अज्ञात शक्ति" सभ ओकरा आओरहु सिञ्चित कऽ - पानि आ खाद दऽ कऽ - गाछ बनयबाक प्रयास कयलन्हि । दरभंगा, तिरहुत आ भागलपुर आदि कमिश्नरी बनाओल गेल आ मैथिल लोकनि केँ भ्रमित कयल गेल कि मैथिली दरभंगा कमिश्नरीक लोकक भाषा थिक जखन कि तिरहुतिया / बज्जिका तथा अंगिका क्रमशः तिरहुत आ भागलपुर कमिश्नरी केर भाषा थिक । मिथिलाक पर्यायी नाँव तिरहुत केँ जबरदस्ती मात्र किछुए जिला धरि सीमित करबाक दुष्प्रयास कयल गेल ।
 देश स्वतन्त्र भेल, भाषायी आधार पर राज्य बनाओल गेल पर दुर्भाग्यवश मिथिला केर कोनहु चर्च नहि । एतबहि नहि मैथिल केँ परस्पर लड़एबाक आ मैथिली केँ क्षिन्न - भिन्न कए नामो - निशान मेटएबाक व्यवस्था कएल गेल । मिथिला रज्य के कहइए, मैथिली केँ नहिञे साहित्य अकादमी मे स्थान देल गेल आ नहिञे आठम अनुसुची मे । मैथिली केँ जबरदस्ती हिन्दीक बोली केर रूप मे घोषित करबाक असफल परन्तु जीतोड़ प्रयास भेल । अंग्रेज नीतिज्ञ लोकनिक रोपल मिथिला आ मैथिलीक विखण्डन ओ विभाजनक बीया सुखायल नहि । भारतक स्वतन्त्रताक बाद किछु "अज्ञात शक्ति" सभ ओकरा आओरहु सिञ्चित कऽ - पानि आ खाद दऽ कऽ - गाछ बनयबाक प्रयास कयलन्हि । दरभंगा, तिरहुत आ भागलपुर आदि कमिश्नरी बनाओल गेल आ मैथिल लोकनि केँ भ्रमित कयल गेल कि मैथिली दरभंगा कमिश्नरीक लोकक भाषा थिक जखन कि तिरहुतिया / बज्जिका तथा अंगिका क्रमशः तिरहुत आ भागलपुर कमिश्नरी केर भाषा थिक । मिथिलाक पर्यायी नाँव तिरहुत केँ जबरदस्ती मात्र किछुए जिला धरि सीमित करबाक दुष्प्रयास कयल गेल ।
 एहि प्रकारक "अज्ञात शक्ति" सभ सँ पूछए चाहैत छिअन्हि कि जँ अंग आ मिथिलाक भाषा सिर्फ एहि द्वारे एक नञि भऽ सकैत अछि कि इतिहास मे ओ पृथक राज्य छल तऽ फेर बिहारक भोजपुर आ मॉरिशस केर बोली एक होयबाक दावा कोन आधार पर ? जँ दरभंगा, चम्पारण, वैशाली, मुजफ्फरपुर, खगड़िया, पुर्णिञा, बेगूसराय, भागलपुर, मुँगेर आदि स्थानक बोली मे थोड़ेक भिन्नता अछि तऽ ताहि सँ की ? ई भिन्नता तऽ कोनहु सजीव आ विस्तृत भाषा सभक बोली मे देखल जाइछ चाहे ओ हिन्दी हो, मराठी हो अंग्रेजी हो वा आन कोनहु भाषा हो । एहि सँ बेशी भिन्नता आरा, सासाराम, छपरा सीवान आ बलिया आदि स्थानक बोली मे थिक । जाहि आधार पर मैथिली, अंगिका आ बज्जिका केँ अलग - अलग भाषा देखएबाक प्रयास भऽ रहल अछि ताहि आधार पर भोजपुरी, छपपरिया, जौनपुरी, आ बनारसी आदि अलग अलग भाषा भेल । परञ्च जँ ओ सभ अलग - अलग भाषा नञि कहबैछ तऽ फेर मैथिली केर लेल एहि प्रकारक कसरत किएक ? ? ? ? ? ? किछु लोक "मैथिली कोकिल, महाकवि विद्यापति" केँ सेहो बरजोरी हिन्दी कविक लेबल लगएबाक प्रयास कऽ रहल छथि (यथा सन्दर्भ देखू - http://www. brandbihar. com/hindi/literature/kavya/vidyapati. html ) ।
 आउ आइ हम सभ हिलि मिलि कऽ माँक उतारी आरती ।
 जय जय मिथिला, जयति मैथिली, जय भारत, जय भारती । ।
 । । अथ शुभम् । । 